Dostál, Ondrej, poslanec NR SR (2018-11-27):
Pán predseda, neviem celkom, čo bolo vaším úmyslom pri predkladaní návrhu tohto uznesenia, ale teda pokiaľ ste mali skrytý úmysel pretrhnúť hrádzu a spustiť orgie antisemitizmu na pôde Národnej rady Slovenskej republiky, tak evidentne vám tento zámer vyšiel. Pretože trafené husi gágajú, ako vidím zo zoznamu prihlásených, budú gágať ešte ďalej. Normálny človek by možno sa zaoberal tým, či je alebo nie je potrebné takéto uznesenie schvaľovať vo forme uznesenia Národnej rady. Možno by rozoberal jednotlivé formulácie, či by nemohli byť naformulované inak, ale fašistickí poslanci majú potrebu dať priechod svojmu vlastnému antisemitizmu, ja neviem, či priamo alebo nepriamo tak potvrdiť, že antisemitizmus na Slovensku naďalej je problémom. Pretože to, čo tu predvádzate, nie je ničím iným ako antisemitizmom. Vy ste predložili nejaký návrh uznesenia, ktorý mal byť uznesením proti antislovakizmu. No, ale kto tu vyzýva na to, aby boli zabíjaní Slováci alebo aby bolo Slovákom ubližované v mene nejakej radikálnej ideológie alebo extrémistického náboženského pohľadu? Kto tu vytvára klamlivé, dehumanizujúce, démonizujúce a stereotypné tvrdenia a predstavy o Slovákoch, o ich moci, o slovenskom sprisahaní, o tom, že Slováci to tu všetko ovládajú, nielen na Slovensku, ale na celom svete? Kto pripisuje Slovákom ako národu zodpovednosť za činy jednotlivcov? A teraz nehovorím o tom, keď niekto, kto je sám Slovákom, hovorí o zodpovednosti vlastného národa za to, čo sme v minulosti napáchali. Ale kto cudzí, rozumný bude tvrdiť, že dnes žijúci Slováci sú zodpovední za holokaust napríklad? Všetci tu jednotlivci? To vážne? Kto tvrdí, že Slováci nemajú právo na vlastný štát? Kto tvrdí, že existencia Slovenskej republiky je prejavom rasistického úsilia? Kto prirovnáva politiku súčasnej slovenskej vlády k nacistom, ak neberiem do úvahy nejaké občasné excesy? Ale toto sa deje vo vzťahu k Židom bežne a vy to tu predvádzate. Vy ste to tu v reakcii na návrh uznesenia o antisemitizme, ako by ste chceli potvrdiť, že áno, máme na Slovensku antisemitizmus, predviedli. Chcete vyzývať na zabíjanie Židov, na ubližovanie Židom? Vadí vám, keď toto bude definované ako antisemitizmus? Máte takú strašnú potrebu hovoriť, že Židia zavraždili Krista? Mimochodom, možno o to neviete, ale aj Ježiš Kristus bol Žid. To vám zrejme uniklo. A samozrejme, o každom návrhu možno polemizovať, ku každému návrhu možno mať výhrady. Určite aj tuto sa je možné sa baviť o jednotlivých formuláciách, je možné sa baviť aj o osobe predkladateľa, keď tu nevystupujem, aby som obhajoval osobu pána Danka, ku ktorému mám v tejto chvíli ešte väčšie výhrady, ako som mal na rokovaní ústavnoprávneho výboru o tomto dokumente pred pár týždňami, kde som ho za to pochválil a zastal sa ho. V tejto chvíli nebudem hovoriť o predkladateľovi, lebo je to teda ešte horšie, ako to bolo pred tými pár týždňami. A nebudem hovoriť ani o konkrétnych jednotlivých formuláciách. Budem hovoriť o tom, že toto hlasovanie bude hlasovaním o tom, ako vnímame antisemitizmus. Či sa k nemu hlásime, ako to robia fašisti, ako to robia fašisti otvorene aj v tomto parlamente, lebo im jediným stálo za to, aby sa do rozpravy k tomuto návrhu uznesenia prihlásili, zapojili. Mimo to som zaregistroval jednu faktickú poznámku zo strany pána poslanca Pčolinského. Teraz tu vystupujem ja a trvale ma aj trochu mrzí, že pán predseda Danko v tom ostal sám, že jeho stranícki kolegovia alebo jeho koaliční kolegovia nemajú potrebu zastať sa ho, keď sa na pôde parlamentu dejú antisemitské orgie z úst fašistických poslancov. Ďakujem za pozornosť.